b'\n_START_ARTICLE_\nBrazgotina (Peter\xc5\xa1i\xc4\x8d)\n_START_SECTION_\nZgodba\n_START_PARAGRAPH_\nZgodba je postavljena v \xc4\x8das druge svetovne vojne, natan\xc4\x8dneje v \xc4\x8das boja proti Nemcem. Lovrenc je bil mladeni\xc4\x8d iz Prlekije, ki je \xc5\xbee v mladih letih pri\xc5\xa1el v Trnovce slu\xc5\xbeit za pastirja in tako zrastel v hlapca. V te\xc5\xbekih \xc4\x8dasih je slu\xc5\xbeil za kruh pri Kukolu. Kot hlapec in neizobra\xc5\xbeenec je imel zelo nizko samopodobo, katero je \xc5\xa1e bolj podkrepila njegova iznaka\xc5\xbeenost. Neko\xc4\x8d ga je namre\xc4\x8d brcnila kobila in mu tako na desnem licu pustila brazgotino v obliki podkve._NEWLINE_Njegov prijatelj Tine, ki je \xc5\xbeivel v sosednji hi\xc5\xa1i, odlo\xc4\x8den in izobra\xc5\xbeen fant ter lep\xc5\xa1ega videza, je bil aktivist in si je mo\xc4\x8dno \xc5\xbeelel pridru\xc5\xbeiti partizanom. V to je hotel prepri\xc4\x8dati tudi Lovrenca, ki sprva ni pokazal velikega zanimanja, vendar je kasneje razmi\xc5\xa1ljal, da bi mogo\xc4\x8de res bilo bolje, \xc4\x8de se pridru\xc5\xbei Tinetu, le tako ga bo morda njegova sestra Zinka opazila. Lovrenc je bil zaljubljen vanjo, vendar ji tega zaradi brazgotine ni upal priznati. Tine je kon\xc4\x8dno \xc5\xa1el med partizane, kjer je dobil partizansko ime Marko. Kasneje se mu je pridru\xc5\xbeil tudi Lovrenc._NEWLINE_Medtem so v Trnovcih Nemci pobijajali in uni\xc4\x8devali vse, kar je di\xc5\xa1alo po vezah s partizani. Majhno partizansko \xc4\x8deto, ki je na za\xc4\x8detku \xc5\xa1tela le \xc5\xa1est \xc4\x8dlanov ter \xc4\x8dlana katere sta bila tudi Marko in Lovrenc, je vodil komandir Grom, ki je bil sicer zelo izku\xc5\xa1en partizan, vendar dvoli\xc4\x8den, zahrbten \xc4\x8dlovek in \xc5\xbeenskar. \xc4\x8ceprav je bila \xc4\x8deta majhna, je vsak imel svojo nalogo._NEWLINE_Lovrenc se je v naporih in preizku\xc5\xa1njah partizanskega \xc5\xbeivljenja otresel manjvrednostnih kompleksov zaradi iznaka\xc5\xbeenosti in socialnega polo\xc5\xbeaja, postal je samozavesten in mo\xc4\x8dan \xc4\x8dlovek. Zinka je tudi sodelovala s partizani. Ko so Lovrenca med bojem ranili, je Zinka tvegala \xc5\xbeivljenje in \xc5\xa1la po zdravnika. Njen pogum in skrb, ki jo je izkazala Lovrencu, sta podkrepili ljubezen, ki jo je do nje gojil._NEWLINE_Gordana, zelo odlo\xc4\x8dna partizanka, \xc4\x8dlanica Skoja, samozavestna in lepa \xc5\xbeenska, v katero so se zaljubili prav vsi partizani, se je zagledala v Lovrenca. Kljub aferi z njo, je bil Lovrenc \xc5\xa1e vedno zaljubljen v Zinko. Ko so Gordano izdali Nemcem, je ta iz ljubosumja izdala Zinko, katero so dobili Nemci tik pred koncem vojne in jo po dolgem, krutem mu\xc4\x8denju ubili._NEWLINE_Medtem pa je komandir Grom bil u\xc5\xbealjen in imel ranjen ponos, ker sta ga Zinka in Gordana zavrnili, zato je ubil Fti\xc4\x8da, \xc4\x8dlana divizije, vestnega partizana. Razlog za njegov uboj se je skrival v dejstvu, da je le ta poznal vse njegove \xc4\x8drne plati, med njimi tudi \xc5\xbeeljo po aferi z dekletoma, kar bi Fti\xc4\x8d razkril drugim. Njegovo smrt je Grom prikazal kot bi juna\xc5\xa1ko padel na boji\xc5\xa1\xc4\x8du._NEWLINE_Zgodba se zaklju\xc4\x8di s kapitulacijo Nemcev in eufori\xc4\x8dnim sprejetjem osvoboditeljev.\n_START_SECTION_\nKritika in literarna zgodovina\n_START_PARAGRAPH_\nNa zavihku knjige v uredni\xc5\xa1ki spremni besedi pi\xc5\xa1e,\xc2\xa0\xc2\xbbda gleda pripovedovalec na dogodke marsikdaj z nekak\xc5\xa1nim nepodkupljivim in celo krutim realizmom\xc2\xab._NEWLINE_Ne da bi kakorkoli razvrednotil veli\xc4\x8dino tveganja in \xc5\xbertev in upo\xc5\xa1tevajo\xc4\x8d osnovno moralno resnico narodnoosvobodilnega gibanja, zna vendarle prikazati svoje junake kot ljudi z vsemi \xc4\x8dlove\xc5\xa1kimi napakami, z marsikdaj bridko in tragi\xc4\x8dno sebi\xc4\x8dnostjo, krutostjo, nepremi\xc5\xa1ljnostjo, torej lastnostmi, zaradi katerih bralec sicer ne more videti v njih herojev iz \xc5\xa1olskih u\xc4\x8dbenikov, zato pa jih veliko la\xc5\xbeje razume in jim tudi bolj verjame._NEWLINE_\xc2\xbbRoman u\xc4\x8di, da v vojni ni in ne more biti resni\xc4\x8dno veselih zmagovalcev, prevelika je cena nesmiselnega prelivanja krvi na obeh straneh, in nenehni boj za obstanek, \xc5\xbeivljenje preganjane zveri preve\xc4\x8d posurovi tudi tiste, ki se borijo za pravico.\xc2\xab_NEWLINE_Knjiga ni bila dele\xc5\xbena kriti\xc5\xa1kih zapisov in omemb v literarni zgodovini.'